ÜHINE SEISUKOHT,

10. mai 1999,

mille nõukogu on Euroopa Liidu lepingu artikli 15 alusel määratlenud Jugoslaavia Liitvabariigi vastaste täiendavate piiravate meetmete kohta

(1999/318/ÜVJP)

EUROOPA LIIDU NÕUKOGU,

võttes arvesse Euroopa Liidu lepingut, eriti selle artiklit 15,

ning arvestades, et:

(1) 8. aprillil 1999 otsustas nõukogu, et äärmusliku ja kuritegelikult vastutustundetu poliitika ajamine ja Ühinenud Rahvaste Organisatsiooni Julgeolekunõukogu asjakohaste resolutsioonide jätkuv rikkumine Jugoslaavia Liitvabariigi poolt muudab vältimatuks ja õigustatuks kõige karmimate meetmete, sealhulgas sõjalise tegevuse kasutamise;

(2) 26. aprillil 1999 väljendas nõukogu oma vankumatut ja kestvat toetust Jugoslaavia Liitvabariigi võimudele võimalikult tõhusa surve avaldamise suhtes, et sundida neid heaks kiitma rahvusvahelise üldsuse esitatud viit tingimust;

(3) nõukogu otsustas alates 30. aprillist 1999 rakendada nafta ja naftasaaduste müügi ja tarnimise keeldu ning laiendada Euroopa Liidu sanktsioone, suurendades reisikeelde; laiendada rahaliste vahendite külmutamise ulatust; lisaks kehtivale moratooriumile valitsuse poolt rahastatava ekspordikrediiditoetuse suhtes keelustada ka ekspordi rahastamine erasektorist; piirata veelgi uute investeeringute tegemist; laiendada siserepressioonideks kasutatavate vahendite ekspordikeelu ulatust nii, et see hõlmaks ka kaupu, teenuseid, tehnoloogiat ja seadmeid, mida võib kasutada õhurünnakutes kahjustatud vara taastamiseks või parandamiseks; püüda takistada Jugoslaavia Liitvabariigi osalemist rahvusvahelistel spordiüritustel; keelata kõik lennud Jugoslaavia Liitvabariigi ja Euroopa Ühenduse vahel;

(4) Euroopa Liit kaalub kõiki võimalusi, kuidas aidata Montenegrol taluda Kosovo konfliktist põhjustatud raskusi;

(5) Euroopa Liit leiab, et käesoleva ühise seisukoha võimalikult suure mõju saavutamiseks on tähtis, et sellega ühineksid assotsieerunud Kesk- ja Ida-Euroopa riigid ja Küpros ning samuti EFTA riigid;

(6) mõne allpool nimetatud meetme rakendamiseks on vaja ühenduse meetmeid,

ON VASTU VÕTNUD KÄESOLEVA ÜHISE SEISUKOHA:

Artikkel 1

1. President Miloševiile, tema pereliikmetele, Jugoslaavia Liitvabariigi või Serbia valitsuste ministritele ja kõrgematele ametnikele ning režiimile lähedalseisvatele isikutele, kes toetavad oma tegevusega president Miloševii, ei väljastata viisasid.

2. Kinnitatakse ühiste seisukohtadega 98/240/ÜVJP[1] ja 98/725/ÜVJP[2] kehtestatud viisakeelde.

3. Nõukogu rakendusotsuses loetletud isikud loetakse lõigetes 1 ja 2 kehtestatud keeldude alla kuuluvaks ning neist tuleb teatada eesmärgiga mitte lubada neid liikmesriikide territooriumile. Kõik selle nimekirja ajakohastamiseks vajalikud muudatused tehakse nõukogu rakendusotsust järgides.

4. Erandjuhtudel võib teha erandeid, kui see aitab kaasa liidu eluliste eesmärkide saavutamisele ja poliitilise lahenduse leidmisele.

Artikkel 2

Jugoslaavia Liitvabariigi ja Serbia valitsuste välismaal asuvate varade külmutamist laiendatakse nii, et see hõlmab President Miloševiiga seotud isikuid ning Jugoslaavia Liitvabariigi ja Serbia valitsuste kontrolli all olevaid või nende huvides tegutsevaid äriühinguid.

Artikkel 3

Keelatakse Jugoslaavia Liitvabariigi valitsuse, Serbia Vabariigi valitsuse, nimetatud valitsustele kuuluva või nende kontrolli all oleva äriühingu, institutsiooni, ettevõtja või üksuse või nende huvides tegutseva isiku ekspordi rahastamine erasektori poolt.

Artikkel 4

Keelatakse kõik ärilisel või isiklikul otstarbel sooritatavad lennud Jugoslaavia Liitvabariigi ja Euroopa Ühenduse vahel.

Artikkel 5

Jugoslaavia Liitvabariiki ei ekspordita kaupu, teenuseid, tehnoloogiat ega seadmeid, mida võib kasutada niisuguste õhurünnakutes kahjustatud varade, infrastruktuuri või seadmete parandamiseks, mis võimaldavad Jugoslaavia Liitvabariigi valitsusel rakendada siserepressioonide poliitikat.

Artikkel 6

Eesistujariik palub assotsieerunud Kesk- ja Ida-Euroopa riikidel ja Küprosel ning EFTA liikmesriikidel ühineda käesoleva ühise seisukohaga, et suurendada eespool nimetatud meetmete mõju.

Artikkel 7

Käesolevat ühist seisukohta vaadatakse jooksvalt läbi.

Artikkel 8

Käesolev ühine seisukoht jõustub selle vastuvõtmise päeval.

Artikkel 9

Käesolev ühine seisukoht avaldatakse Euroopa Ühenduste Teatajas.

Brüssel, 10. mai 1999

Nõukogu nimel

eesistuja

H. EICHEL

[1] EÜT L 95, 27.3.1998, lk 1.

[2] EÜT L 345, 19.12.1998, lk 1.